DA Den Europæiske Unions Tidende CE 88/427

(2004/C 88 E/0433)

SKRIFTLIG FORESPØRGSEL E-2667/03

af Jean Lambert (Verts/ALE) til Kommissionen

(10. september 2003)

Om: Ulovlig handel med skovbrugsprodukter (Indonesien) og FLEGT

I maj 2003 iværksatte Kommissionen en handlingsplan til bekæmpelse af ulovlig skovhugst og ulovlig handel med skovbrugsprodukter: »Retshåndhævelse, god forvaltningspraksis og handel på skovbrugs-området (FLEGT) — forslag til EU-handlingsplan«.

Formålet med handlingsplanen er at bekæmpe ulovlig skovhugst og handel med ulovligt fældet tømmer. Handlingsplanen omfatter foranstaltninger som f.eks. støtte til en bedre forvaltningspraksis i træpro-ducerende lande, frivillige partnerskaber med træproducerende lande for at sikre, at kun lovligt fældet tømmer importeres til fællesskabsmarkedet, samt bestræbelser på at udvikle et internationalt samarbejde til bekæmpelse af handlen med ulovligt fældet tømmer.

Indonesien tegner sig for 10 % af verdens resterende tropiske skove og gennemlever for tiden en alvorlig krise som følge af ulovlig skovhugst. Mere end 80 % af skovhugsten i Indonesien foretages i modstrid med de gældende lovgivningsbestemmelser. EU yder støtte til Indonesien og forsøger med indgåelse af aftaler at bidrage til at løse problemet.

På trods heraf er indonesisk ramin stadig genstand for ulovlig handel. Denne træsort hvidvaskes ulovligt via Malaysia — det eneste andet ramin-producerende land — og finder stadig vej til fællesskabsmarkedet. Både i Italien og Det Forenede Kongerige er det lykkedes at beslaglægge ulovlig ramin.

Hvorfor har Kommissionen tøvet med at opføre ramin i bilag Β (som anmodet af den indonesiske regering), og agter Kommissionen snarest muligt — dvs. på mødet i Den Europæiske Unions CITES-udvalg — at opføre ramin i bilag B?

Støtter Kommissionen princippet om, at der bør vedtages love, som gør det ulovligt at importere ulovligt fældet tømmer i EU?

Agter Kommissionen at foreslå anvendelse af proceduren med fælles beslutningstagning for at støtte handlingsplanen og derved forsøge at få indført en strengere straf for personer, der handler med ulovlig fældet tømmer og importerer sådanne produkter og deraf fremstillede trævarer i EU?

Svar afgivet på Kommissionens vegne af Christopher Patten

(10. oktober 2003)

Kommissionen og medlemsstaterne er ikke overbevist om, at det vil være mere effektivt, hvis EU unilateralt opfører ramin på bilag B til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (1), (som gennemfører CITES i EU), end ved den nuværende ordning, hvor ramin er opført i bilag III til CITES og i det tilsvarende bilag C til EU-forordningen. I henhold til de nuværende bestemmelser skal importører af ramin forelægge en eksporttilladelse — hvis partiet kommer fra Indonesien — eller et oprindelsescertifikat fra eksportlandet, hvis det har oprindelse i et andet land. Det eneste man ville opnå, hvis ramin blev overført til bilag B til forordning (EF) nr. 338/97, var, at der ud over eksporttilladelsen udstedt af eksportlandet også ville blive krævet en importtilladelse fra den pågældende medlemsstat. Dette ville have en temmelig begrænset værdi. Det vil sandsynligvis være langt mere effektivt at tilskynde toldmyndighederne til at forbedre håndhævelsen af de nuværende bestemmelser.

Der er allerede blevet gjort en betydelig indsats fra EU's side for at sikre overholdelsen af de nuværende bestemmelser, bl.a. er der foretaget beslaglæggelser i medlemsstaterne. Da Malaysia selv har betydelige lagre af ramin, bør der imidlertid under alle omstændigheder tages hensyn til landets synspunkter, inden EU overvejer at træffe supplerende foranstaltninger for ramin. Kommissionen har skrevet til de malaysiske myndigheder i juni 2003 og afventer nu deres svar. Uanset hvilken beslutning der i sidste instans træffes på EU-plan, vil den bedste løsning for den indonesiske regering være at søge at få ramin optaget på bilag II til CITES på den 13. konference mellem CITES-parterne, der vil blive afholdt i oktober 2003. Hvis dette lykkes, vil det blive muligt at indføre strengere regler for handelen med ramin, ikke blot i EU men i hele verden.

Kommissionen støtter princippet om, at EU ikke bør fungere som et marked for ulovligt fældet tømmer. I FLEGT-handlingsplanen (2), som der refereres til i spørgsmålet, foreslås det, at der indføres en lovgivning til støtte for de frivillige aftaler, der er indgået mellem EU og tredjelandene for at forhindre import af ulovligt fældet tømmer fra de pågældende lande. Et generelt forbud mod import af ulovlig fældet tømmer vil imidlertid rejse en række spørgsmål, og Kommissionen foreslår derfor at undersøge denne mulighed nærmere og rapportere tilbage i 2004. Generelt foretrækker Kommissionen multilaterale tiltag frem for unilaterale.

I FLEGT-handlingsplanen foreslår Kommissionen, at der indføres lovgivning til støtte for gennemførelsen af de foreslåede frivillige FLEGT-partnerskabsaftaler på grundlag af artikel EF-traktatens 133, ud fra den betragtning, at spørgsmålet hører ind under afsnittet om den fælles handelspolitik. Lovgivning under denne artikel vedtages almindeligvis ikke ved fælles beslutningstagning.

(1) EFT L 61 af 3.3.1997.

(2) KOM(2003)251 endelig udg.